[]3. การประกอบธุรกิจของแต่ละสายผลิตภัณฑ์

3.1 ธุรกิจการผลิตภาพยนตร์โฆษณา

3.1.1 ลักษณะของผลิตภัณฑ์หรือบริการ

-   ลักษณะของผลิตภัณฑ์หรือบริการ

1.ผลิตภัณฑ์หรือบริการของบริษัท เป็นการให้การบริการด้านการผลิตภาพยนตร์โฆษณา
มีลักษณะเป็นภาพยนตร์ที่มีระยะเวลาในการนำเสนอในโทรทัศน์ภายในระยะเวลา 15 , 30 , 45
, 60 วินาที เพื่อใช้ในการโฆษณาสินค้าหรือเพื่อสื่อสารสิ่งที่ลูกค้าต้องการนำเสนอ
โดยภาพยนตร์โฆษณาแต่ละเรื่องจะมีลักษณะในการนำเสนอแตกต่างกันไป
ขึ้นอยู่กับความคิดสร้างสรรค์ของบริษัทตัวแทนโฆษณา
และความสามารถของผู้ผลิตภาพยนตร์โฆษณาในการสื่อแนวความคิดดังกล่าวออกมา
ซึ่งผู้ผลิตภาพยนตร์โฆษณาแต่ละรายก็จะมีรูปแบบการนำเสนอที่แตกต่างกันไป
ขึ้นอยู่กับทักษะความชำนาญ และแนวคิดของผู้ผลิตรายนั้นๆ
รวมทั้งความพร้อมของผู้ผลิตแต่ละรายทั้งในเรื่องนักแสดง ทีมงาน เสื้อผ้า อุปกรณ์
และการจัดหาสถานที่

2.การให้บริการปรับเปลี่ยนงานโฆษณาที่เคยผลิตมาแล้ว
เพื่อให้เข้ากับการเปลี่ยนแปลงและความต้องการใหม่ของลูกค้า
รวมถึงการจัดจำหน่ายงานโฆษณาของบริษัทที่เคยผลิตมาแล้วให้แก่ลูกค้า
อันเป็นผลมาจากความต้องการของลูกค้าในการจัดเก็บ หรือเผยแพร่งานโฆษณาของตนเพิ่มเติม

ทั้งนี้ธุรกิจผลิตภาพยนตร์โฆษณาของกลุ่มแม็ทชิ่งดำเนินงานผ่านบริษัท และบริษัทย่อย คือ บริษัท
แฟ็ทแมน แอนด์ ลิตเติ้ลบอย จำกัด และบริษัท กู๊ดดี้ฟิลม์ บีเคเค จำกัด
โดยธุรกิจผลิตภาพยนตร์โฆษณาสามารถสร้างรายได้ให้แก่กลุ่มแม็ทชิ่ง ในปี 2547 เท่ากับ 490.27
ล้านบาท หรือคิดเป็นร้อยละ 51.33 ของรายได้รวมทั้งหมด

-   นโยบายราคาและการกำหนดราคา

การกำหนดราคาภาพยนตร์โฆษณาแต่ละเรื่อง จะกำหนดตามระดับคุณภาพของงาน
การผลิตฉากประกอบ การจัดหานักแสดง สถานที่ถ่ายทำ และระยะเวลาที่ใช้ในการผลิต
โดยนำต้นทุนจากการประมาณการบวกกำไรเป็นฐานในการกำหนดราคา

-   ลูกค้าและกลุ่มลูกค้าเป้าหมาย

ลูกค้าของกลุ่มแม็ทซิ่งในธุรกิจผลิตภาพยนตร์โฆษณา สามารถแบ่งออกได้เป็น 2 กลุ่มใหญ่ๆ
ตามลักษณะการติดต่อ คือ

1.กลุ่มบริษัทตัวแทนโฆษณา (Agency) คือ
บริษัทโฆษณาที่ให้คำแนะนำปรึกษาแก่ลูกค้าซึ่งเป็นเจ้าของสินค้าที่ต้องการนำเสนอภาพยนตร์โฆษณา
เนื่องจากโดยทั่วไปเจ้าของผลิตภัณฑ์หรือบริการจะว่าจ้างบริษัทตัวแทนโฆษณาเพื่อทำหน้าที่ดูแลด้านการโฆษณาและประชาสัมพันธ์ทั้งหมดให้แก่เจ้าของผลิตภัณฑ์หรือบริการดังกล่าว
โดยหากเป็นการโฆษณาประชาสัมพันธ์ทางโทรทัศน์บริษัทตัวแทนโฆษณาจะทำหน้าที่ในการคิดรูปแบบการนำเสนอ
(Storyboard) ผลิตภัณฑ์หรือบริการ
และจะทำการว่าจ้างผู้ผลิตภาพยนตร์โฆษณาเพื่อผลิตภาพยนตร์โฆษณาดังกล่าวต่อไป
ทำให้บริษัทตัวแทนโฆษณาเป็นกลุ่มลูกค้าหลักที่สร้างรายได้มากกว่า 90%
ของรายได้จากการผลิตภาพยนตร์โฆษณาทั้งหมดของกลุ่มแม็ทชิ่ง ซึ่งลูกค้าของบริษัท
มีทั้งลูกค้าที่เป็นบริษัทตัวแทนโฆษณาที่ตั้งอยู่ในประเทศ และบริษัทตัวแทนโฆษณาในต่างประเทศ เช่น
ญี่ปุ่น จีน อินโดนีเซีย มาเลเซีย และสิงคโปร์ เป็นต้น

[]2.กลุ่มบริษัทผู้เป็นเจ้าของผลิตภัณฑ์หรือบริการโดยตรง (Non-Agency) คือ บริษัท
ห้างร้านเอกชนรวมถึงองค์กรของรัฐบาลและรัฐวิสาหกิจ
ที่สามารถกำหนดแนวทางโฆษณาและประชาสัมพันธ์ได้เอง
จึงสามารถลดขั้นตอนผ่านบริษัทตัวแทนโฆษณาได้

ทั้งนี้ในช่วงที่ผ่านมา กลุ่มแม็ทชิ่งมีรายได้จากลูกค้าดังกล่าว ซึ่งสามารถแบ่งส่วนได้ดังนี้

แบ่งตามประเภทลูกค้า

+-----------------------------------+--------+-------+--------+-------+
| รายการ                            | มค.    |       | มค     |       |
|                                   | -ธค.46 |       | .ธค.47 |       |
+-----------------------------------+--------+-------+--------+-------+
|                                   | รายได้  | จำนวน | รายได้  | จำนวน |
|                                   |        |       |        |       |
|                                   | (ล     | (ราย) | (ล     | (ราย) |
|                                   | ้านบาท) |       | ้านบาท) |       |
+-----------------------------------+--------+-------+--------+-------+
| บริษัท (MS) :-                      |        |       |        |       |
+-----------------------------------+--------+-------+--------+-------+
| บริษัทตัวแทนโฆษณา (Agency)           | 378.59 | 29    | 405.67 | 31    |
+-----------------------------------+--------+-------+--------+-------+
| บริษัทเจ้าของผลิตภัณฑ์ / บริการ          | 26.75  | 8     | 31.57  | 12    |
+-----------------------------------+--------+-------+--------+-------+
| รวม                               | 405.34 | 37    | 437.24 | 43    |
+-----------------------------------+--------+-------+--------+-------+
| บริษัทย่อย (บจ.แฟ็ทแมน แอนด์ ลิตเติ้ลบอย) |        |       |        |       |
| (FT) :-                           |        |       |        |       |
+-----------------------------------+--------+-------+--------+-------+
| บริษัทตัวแทนโฆษณา (Agency)           | 51.70  | 11    | 53.03  | 15    |
+-----------------------------------+--------+-------+--------+-------+
| บริษัทเจ้าของผลิตภัณฑ์ / บริการ          | 0.88   | 1     | -      | -     |
+-----------------------------------+--------+-------+--------+-------+
| รวม                               | 52.58  | 12    | 53.03  | 15    |
+-----------------------------------+--------+-------+--------+-------+

แบ่งตามแหล่งที่มาของรายได้

+-----------------------------------+--------+-------+--------+-------+
| รายการ                            | มค.    |       | มค     |       |
|                                   | -ธค.46 |       | .ธค.47 |       |
+-----------------------------------+--------+-------+--------+-------+
|                                   | รายได้  | จำนวน | รายได้  | จำนวน |
|                                   |        |       |        |       |
|                                   | (ล     | (ราย) | (ล     | (ราย) |
|                                   | ้านบาท) |       | ้านบาท) |       |
+-----------------------------------+--------+-------+--------+-------+
| รายได้ในประเทศ- จากบริษัท (MS)       | 354.61 | 29    | 374.33 | 38    |
+-----------------------------------+--------+-------+--------+-------+
| รายได้ในประเทศ-จากบจ.แฟ็ทแมน        | 52.58  | 12    | 51.52  | 14    |
| ลิตเติ้ลบอย (FT)                     |        |       |        |       |
+-----------------------------------+--------+-------+--------+-------+
| รวมรายได้จากในประเทศ               | 407.19 | 41    | 425.85 | 52    |
+-----------------------------------+--------+-------+--------+-------+
| รายได้จากต่างประเทศ-จากบริษัท (MS,    | 50.73  | 8     | 62.91  | 5     |
| GF) *                             |        |       |        |       |
+-----------------------------------+--------+-------+--------+-------+
| รายได้จากต่างประเทศ-จากบจ.แฟ็ทแมน    | -      | -     | 1.51   | 1     |
| ลิตเติ้ลบอย (FT)                     |        |       |        |       |
+-----------------------------------+--------+-------+--------+-------+
| รวมรายได้จากต่างประเทศ              | 50.73  | 8     | 64.42  | 6     |
+-----------------------------------+--------+-------+--------+-------+

  * บริษัท กู๊ดดี้ฟิล์ม บีเคเค จำกัด (GF) จ้างให้ MS ผลิตภาพยนตร์โฆษณาให้แก่ลูกค้า GF

[]3.1.2 การจัดหาผลิตภัณฑ์หรือบริการ

-   ขั้นตอนการผลิตภาพยนตร์โฆษณา สามารถแบ่งออกได้เป็น 3 ขั้นตอนดังนี้

  1. ขั้นตอนการเตรียมงานก่อนการถ่ายทำ (Pre-Production)

ขั้นตอนที่กำหนดกระบวนการดำเนินงานและระยะเวลา เพื่อให้เป็นไปตามความต้องการของบริษัท
ตัวแทนโฆษณาและลูกค้าซึ่งเป็นเจ้าของผลิตภัณฑ์
โดยกระบวนการในขั้นตอนการเตรียมงานก่อนการถ่ายทำที่สำคัญมีดังต่อไปนี้

1.1 การประชุมเพื่อหาแนวทางในการปฏิบัติ (Internal Meeting)
เป็นขั้นตอนการตกลงและทำความเข้าใจระหว่างผู้กำกับและบริษัทตัวแทนโฆษณา หรือลูกค้า
ถึงบทภาพยนตร์โฆษณา เมื่อมีการตกลงถึงรูปแบบหรือแนวทางของภาพยนตร์โฆษณาแล้ว
ผู้กำกับจะให้ฝ่ายต่างๆ ดำเนินการจัดการเตรียมหาสถานที่ นักแสดง เสื้อผ้า อุปกรณ์ และฉาก

1.2 การจัดหาสถานที่ในการถ่ายทำ (Location) ทั้งนี้ มี 2 ลักษณะคือ
สถานที่ที่ใช้ถ่ายทำภายนอก และสถานที่ที่ถ่ายทำในสตูดิโอซึ่งการจัดหาสถานที่จะต้องมีการคำนึงถึง
ความสะดวกสบายในการถ่ายทำ ความเหมาะสมของสถานที่กับลักษณะของสินค้าที่จะนำเสนอ
งบประมาณที่จะต้องใช้ในการเช่าสถานที่ และเป็นสถานที่ที่ตรงตามแนวคิด(Concept)
ในการกระทำโฆษณาดังที่ได้มีการตกลงกันไว้

1.3 การคัดเลือกผู้แสดง (Casting)
ผู้แสดงถือเป็นองค์ประกอบสำคัญในการผลิตภาพยนตร์โฆษณาว่าจะประสบความสำเร็จหรือไม่ ดังนั้น
การคัดเลือกผู้แสดงจึงถือเป็นขั้นตอนที่สำคัญอีกขั้นตอนหนึ่ง ทั้งนี้จะสรรหาหรือคัดเลือกผู้แสดงจาก 1)
ฐานข้อมูลของกลุ่มแม็ทชิ่งซึ่งมีหน่วยงานที่ทำการคัดเลือกผู้แสดงไว้โดยมีการเก็บข้อมูลของผู้ที่มาคัดเลือกไว้
แยกเป็นกลุ่มๆ เพื่อง่ายต่อการคัดเลือก 2) บริษัทผู้จัดหาผู้แสดง (Modeling) และ 3)
นักแสดงหรือบุคคลที่เป็นที่รู้จักหรือนักแสดงที่ลูกค้ากำหนดมา

1.4 การเตรียมอุปกรณ์ประกอบฉากและเครื่องแต่งกาย
กลุ่มแม็ทชิ่งจะมีฝ่ายจัดเตรียมอุปกรณ์ประกอบฉาก และฝ่ายเครื่องแต่งกาย
เพื่อรับผิดชอบงานในด้านดังกล่าว

1.5 การทำบทโฆษณาสำหรับการถ่ายทำ ซึ่งคลอบคลุมรายละเอียดในการถ่ายทำทุกอย่าง ตั้งแต่
ฉาก มุมกล้อง ขนาดภาพ ความยากในแต่ละฉาก ตลอดจนเรื่องการแสดงของผู้แสดงในแต่ละฉาก
เมื่อมีการเตรียมการดังกล่าวข้างต้นแล้ว ทางทีมงานผู้รับผิดชอบจะมีการประชุมถึงความคืบหน้า
และทำความเข้าใจในการปฏิบัติงาน หากมีการแก้ไขปรับปรุงในส่วนใดก็จะมีการรับรู้กันในขั้นนี้

  2 .ขั้นตอนการถ่ายทำ(Production)

ถือเป็นขั้นตอนที่สำคัญที่สุดของกระบวนการผลิตภาพยนตร์โฆษณา
เนื่องจากเป็นขั้นตอนที่นำความคิดจากฝ่ายสร้างสรรค์ (Creative) มาทำการถ่ายทำ
ซึ่งเป็นองค์ประกอบที่สำคัญของขั้นตอนนี้ คือ ผู้กำกับภาพยนตร์โฆษณา ( Director )
เนื่องจากเป็นผู้ทำความเข้าใจบทภาพยนตร์( Storyboard )
และแปลบทดังกล่าวออกมาเป็นภาพยนตร์ รวมทั้งยังเป็นผู้ควบคุมแนวทางการดำเนินงาน
และกำหนดบทบาทและหน้าที่ของผู้ร่วมงาน นอกจากผู้กำกับภาพยนตร์แล้ว องค์ประกอบอื่นๆ
ที่มีส่วนสนับสนุนในการผลิตภาพยนตร์โฆษณา ได้แก่

2.1 ทีมผู้ผลิตงาน ซึ่งนอกจากจะมีผู้กำกับแล้ว ยังประกอบด้วย ผู้ช่วยผู้กำกับภาพยนตร์โฆษณา
(Assistant Director) ผู้อำนวยการผลิต (Producer) ผู้ช่วยการผลิต (Producer
Assistant)

[]2.2 ทีม Production Service
คือทีมงานที่ช่วยให้การผลิตของทีมผู้ผลิตงานนั้นมีความรวดเร็วมากขึ้น
โดยจะทำงานตามความต้องการของฝ่ายผลิต ซึ่งประกอบด้วย ฝ่ายสร้างสรรค์บอร์ด
(Pre-Pro.Man) ฝ่ายช่างภาพ (Camera) ฝ่ายจัดหาผู้แสดง(Casting) ฝ่ายศิลปกรรม (Art)

3. ขั้นตอนหลังการถ่ายทำ(Post – Production)

หลังจากได้ทำการบันทึกภาพลงแผ่นฟิล์มภาพยนตร์หรือวีดีโอ (Pre-Mastering) เรียบร้อยแล้ว
ขั้นตอนต่อมาเป็นขั้นตอนตัดต่อ ตกแต่งเสียงเพิ่มเติม เพื่อให้สามารถเรียงลำดับภาพ
รวมไปถึงการทำ Special effect ต่างๆ
เพื่อให้ประกอบเป็นเรื่องราวที่สามารถสื่อสารให้ผู้ชมเกิดความเข้าใจได้
ซึ่งขั้นตอนนี้ต้องอาศัยองค์ประกอบสำคัญ คือฝ่ายตัดต่อหลังการถ่ายทำ(Post)
ประกอบด้วยบุคลากรที่มีความสามารถในด้านเทคนิคและความชำนาญในการตัดต่อ
นอกจากนี้ยังต้องอาศัยเครื่องมือที่มีเทคโนโลยีที่ทันสมัย
เพื่อทำให้ภาพยนตร์โฆษณาที่ผลิตออกมาสื่อสารข้อมูลตามที่ลูกค้าและผู้กำกับต้องการได้

ซึ่งองค์ประกอบที่สำคัญในการผลิตภาพยนตร์โฆษณาทั้ง 3 ขั้นตอนดังกล่าว ได้แก่
บุคลากรซึ่งเป็นทีมงานฝ่ายผลิต และอุปกรณ์ในการถ่ายทำ
โดยกลุ่มแม็ทชิ่งได้มีการเช่าอุปกรณ์ดังกล่าวจากบริษัท เกียร์เฮด จำกัด ซึ่งเป็นบริษัทย่อย
ในส่วนของบุคลากร ณ วันที่ 31 ธันวาคม 2547
บุคลากรในฝ่ายการผลิตภาพยนตร์โฆษณาที่อยู่ในสังกัดบริษัท มีจำนวนทั้งสิ้น 130 คน
โดยเป็นผู้กำกับที่อยู่ในสังกัดจำนวน 9 คนและผู้กำกับนอกสังกัด อีกจำนวน 1 คน
ซึ่งสามารถผลิตภาพยนตร์ให้แก่บริษัทได้ทั้งสิ้น 156 เรื่องในปี 2546 และผลิตภาพยนตร์โฆษณาในปี
2547 จำนวน 154 เรื่อง

ตารางกำลังการผลิตภาพยนตร์โฆษณาในปี 2546 และ 2547

  ----------------------- ----------------------- -----------------------
  รายการ                  มค.-ธค.2546             มค.-ธค.2547

  ภาพยนตร์โฆษณาในประเทศ :-                         

  - บริษัท                  117                     122

  -บจ.แฟ็ทแมน แอนด์ ลิตเติ้ล   28                      21
  บอย                                             

  ภาพยนตร์โฆษณาต่างประเทศ                           
  :-                                              

  -บริษัท                   11                      10

  -บจ.แฟ็ทแมน แอนด์ ลิตเติ้ล   -                       1
  บอย                                             

  รวม                     156                     154
  ----------------------- ----------------------- -----------------------

3.1.3 การตลาดและภาวการณ์แข่งขัน

อุตสาหกรรมผลิตภาพยนตร์โฆษณา เป็นอุตสาหกรรมที่เกี่ยวเนื่องจากอุตสาหกรรมโฆษณา
โดยเฉพาะการใช้โฆษณาผ่านสื่อโทรทัศน์
ซึ่งในช่วงที่เกิดวิกฤตเศรษฐกิจในภูมิภาคเอเชียรวมถึงประเทศไทย
อุตสาหกรรมโฆษณาได้รับผลกระทบจากวิกฤตดังกล่าว เนื่องจากธุรกิจหลายแห่งมีการปิดกิจการ
ขณะที่ธุรกิจที่ดำเนินงานต่อมีการควบคุมต้นทุนเพื่อให้สามารถดำรงกิจการให้อยู่รอดได้
ส่งผลให้ยอดใช้จ่ายโฆษณาลดลงซึ่งรวมถึงงบประมาณในส่วนการผลิตภาพยนตร์โฆษณามีการจำกัดตามไปด้วย
ซึ่งการอยู่รอดของผู้ประกอบธุรกิจผลิตภาพยนตร์โฆษณานอกจากจะต้องควบคุมต้นทุนแล้ว
ยังต้องควบคุมการผลิตผลงานให้มีคุณภาพ
เพื่อสร้างความสามารถในการแข่งขันในภาวะที่ความต้องการมีอยู่อย่างจำกัด

[] อย่างไรก็ตามในช่วง 2-3 ปีที่ผ่านมา เศรษฐกิจภายในประเทศและภูมิภาคเริ่มมีการฟื้นตัว
ดังจะเห็นได้จาก GDP
ซึ่งเป็นตัวเลขบ่งชี้การเติบโตของเศรษฐกิจในประเทศที่มีการปรับตัวเพิ่มขึ้นโดยคาดว่าในปี 2547
GDP อยู่ที่ระดับ 6.3 % และคาดการว่าจะคงขยายตัวอยู่ในระดับ ประมาณ 6.1 %ในปี 2548
ส่งผลให้ธุรกิจหลายประเภทมีการขยายตัวอย่างต่อเนื่อง
ถึงแม้ว่าประเทศไทยต้องเผชิญกับภาวะวิกฤติหลายครั้งหลายคราว เช่น ไข้หวัดนก
ภัยพิบัติแผ่นดินจากคลื่นยักษ์สึนามิในปลายเดือนธันวาคม 2547 ที่ผ่านมา
ส่งผลกระทบต่อธุรกิจการท่องเที่ยวและธุรกิจต่อเนื่อง
อีกทั้งผู้ประกอบการของธุรกิจแต่ละประเภทต้องเผชิญกับภาวการณ์แข่งขันเพื่อให้ได้ส่วนแบ่งทางการตลาดของธุรกิจที่ตนเองดำเนินอยู่มากที่สุด
โดยเฉพาะในสภาวะความต้องการของลูกค้าที่มีอยู่อย่างจำกัดในบางผลิตภัณฑ์หรือบริการ
ซึ่งกลยุทธ์อย่างหนึ่งที่ธุรกิจดังกล่าวนำมาใช้ในการแข่งขันคือ
การใช้กลยุทธ์ทางการตลาดโดยการโฆษณาประชาสัมพันธ์ ส่งผลให้มีการใช้จ่ายด้านโฆษณาเพิ่มขึ้น
และเป็นปัจจัยหลักที่ทำให้ธุรกิจผลิตภาพยนตร์โฆษณา0 มีการเติบโตตามไป

ในปี 2546 อุตสาหกรรมโฆษณามีการเติบโตเท่ากับ 16.7% ซึ่งมีค่าใช้จ่ายโฆษณาเท่ากับ 71,449
ล้านบาทและคาดว่ามูลค่าโดยประมาณของอุตสาหกรรมโฆษณาในปี 2547 จะมีการเติบโตเท่ากับ 17
% โดยมีมูลค่ารวมอยู่ที่ประมาณ 83,561 ล้านบาท
ดังแสดงในตารางเปรียบเทียบค่าใช้จ่ายผ่านสื่อโฆษณา

ตารางเปรียบเทียบค่าใช้จ่ายผ่านสื่อโฆษณาในปี 2546 และ 2547

  หน่วย : ล้านบาท

  ----------- ---------- ---------- ---------- ---------- ---------- ----------
  สื่อ          2546                  2547                  ผลต่าง      

              ล้านบาท     %          ล้านบาท     %          ล้านบาท     %

  โทรทัศน์      42,290     59.19      47,172     56.45      4,882      11.54

  วิทยุ         6,662      9.32       6,743      8.07       81         1.22

  หนังสือพิมพ์    13,342     18.67      17,741     21.23      4,399      32.97

  นิตยสาร      4,560      6.38       5,973      7.15       1,413      30.99

  ภาพยนตร์     896        1.25       1,302      1.56       406        45.31

  สื่อกลางแจ้ง   3,163      4.43       4,051      4.85       888        28.07

  TRANSIT     536        0.75       579        0.69       43         8.02

  รวม         71,449     100.00     83,561     100.00     12,112     16.95
  ----------- ---------- ---------- ---------- ---------- ---------- ----------

แหล่งที่มา : Nielsen Media Research

การเติบโตของค่าใช้จ่ายผ่านสื่อโฆษณาดังกล่าว
เป็นผลมาจากการใช้จ่ายงบโฆษณาของธุรกิจในกลุ่มธุรกิจโทรศัพท์เคลื่อนที่ที่มีการใช้จ่ายงบโฆษณาในปี
2547 โดยมีค่าใช้จ่ายเท่ากับ 2,515 ล้านบาท คิดเป็นอัตราการเติบโตประมาณ 8 % จากปี 2546
นอกจากนี้ยังมีกลุ่มธุรกิจจัดนิทรรศการแสดงสินค้า กลุ่มอสังหาริมทรัพย์ กลุ่มธุรกิจภาพยนตร์
กลุ่มธุรกิจรถยนต์ รวมถึงการใช้จ่ายของภาครัฐ เช่น การท่องเที่ยวแห่งประเทศไทย
การโฆษณาประชาสัมพันธ์โครงการต่างๆ ของรัฐบาล และการแข่งขันธุรกิจเครื่องดื่มบำรุงกำลัง

[]สำหรับธุรกิจผลิตภาพยนตร์โฆษณาซึ่งเกี่ยวเนื่องจากอุตสาหกรรมโฆษณาที่ผ่านทางสื่อโทรทัศน์
ยังคงมีอัตราการเติบโตอย่างต่อเนื่องเมื่อเทียบกับปีที่ผ่านมา
โดยค่าใช้จ่ายโฆษณาผ่านสื่อทางโทรทัศน์ในปี 2546 และ 2457 จะมีโอกาสเติบโตเท่ากับ 13.2 %
และ 11.5 % ตามลำดับเมื่อเทียบกับปีก่อนหน้านี้ สำหรับภาวะอุตสาหกรรมผลิตภาพยนตร์โฆษณาในปี
2546 และปี 2547 จะมีโอกาสเติบโตสูงอย่างต่อเนื่องจากปีที่ผ่านมาเนื่องจาก

-สภาวะเศรษฐกิจที่คาดว่าจะมีการเติบโตในปี 2547 และ 2548 เท่ากับ 6.3 % และ 6.1%
ตามลำดับ อันเป็นผลมาจากมาตรฐานการส่งเสริมเศรษฐกิจจากภาครัฐบาล
โดยเป็นผลอย่างต่อเนื่องหลังการชนะการเลือกตั้งอย่างท้วมท้นของรัฐบาลพรรคเดียวภายใต้การนำของนายก
พ.ต.ท.ดร.ทักษิณ ชินวัตร หัวหน้าพรรคไทยรักไทย รวมทั้งมาตรการฟื้นตัวภาวะวิกฤติ เช่น
ไข้หวัดนก ภัยพิบัติแผ่นดินจากคลื่นยักษ์สึนามิ
ส่งผลต่อธุรกิจการท่องเที่ยวและธุรกิจต่อเนื่องดังที่ได้กล่าวมาแล้ว

-ความต่อเนื่องจากธุรกิจในสายต่างๆมีการเติบโตที่ดี
ประกอบกับการแข่งขันอย่างรุนแรงของธุรกิจบางประเภทเช่น ธุรกิจโทรศัพท์เคลื่อนที่
เครื่องดื่มบำรุงกำลังรวมทั้งธุรกิจจำหน่ายสินค้าอุปโภคบริโภคทั่วไป
ทำให้ธุรกิจดังกล่าวมีการใช้งบโฆษณาเพิ่มขึ้น เพื่อเป็นเครื่องมือในการทำกลยุทธ์ทางการตลาด
ซึ่งจะส่งผลให้อุตสาหกรรมผลิตภาพยนตร์โฆษณามีการเติบโตตามไปด้วย

-ความมีประสิทธิภาพและประสิทธิผลของภาพยนตร์โฆษณาที่จะสื่อข้อความหรือสิ่งที่เจ้าของผลิตภัณฑ์หรือบริการไปยังผู้บริโภคหรือลูกค้าได้ตามที่ต้องการ
ซึ่งประสิทธิผลของภาพยนตร์โฆษณาขึ้นอยู่กับความคิดสร้างสรรค์
การวางแผนในการนำเสนอและการนำแนวคิดนั้นมาผลิตเป็นภาพยนตร์โฆษณาที่มีเนื้อหา รูปแบบใหม่ๆ
และมีคุณภาพ ถึงแม้ปัจจุบันการโฆษณาสามารถผ่านสื่อได้หลายรูปแบบ
แต่การโฆษณาผ่านสื่อโทรทัศน์ยังถือเป็นสื่อที่สามารถเข้าถึงผู้ชมหรือผู้บริโภคได้มากที่สุด
ดังจะเห็นได้จากงบโฆษณาผ่านสื่อโทรทัศน์ที่ยังคงดำรงสัดส่วนสูงสุดเมื่อเทียบกับโฆษณารูปแบบอื่นๆ
คือ อยู่ในระดับประมาณ 57% แม้ว่าในปี 2547
จะมีการชะลอตัวเล็กน้อยแต่ก็ยังคงมีแนวโน้มที่จะเติบโตอย่างต่อเนื่อง

-การที่บริษัทตัวแทนโฆษณาในต่างประเทศหันมานิยมใช้บริษัทผลิตภาพยนตร์โฆษณาในประเทศไทยผลิตภาพยนตร์โฆษณาเนื่องจากคุณภาพในการผลิตภาพยนตร์โฆษณาเป็นที่ยอมรับ
และเมื่อเทียบกับคู่แข่งในต่างประเทศแล้วมีราคาที่ถูกกว่า

-   ภาวการณ์แข่งขันและกลยุทธ์ทางการตลาด

ธุรกิจผลิตภาพยนตร์โฆษณาเป็นธุรกิจที่มีผู้แข่งขันมากราย
แต่หากพิจารณาถึงผู้ผลิตภาพยนตร์โฆษณาที่จัดตั้งในรูปองค์กรธุรกิจที่มีการดำเนินงานเป็นระบบ
มีสถานะที่มั่นคง และเป็นที่ไว้ใจของลูกค้าที่มีงบประมาณในระดับที่สูงแล้ว
จะพบว่าการที่ผู้ผลิตภาพยนตร์โฆษณาแต่ละราย
จะได้รับงานจากบริษัทตัวแทนโฆษณาหรือจากลูกค้าเจ้าของผลิตภัณฑ์หรือบริการนั้น
ขึ้นอยู่กับความพร้อมและความมั่นคงของบริษัทในการรองรับงาน และที่สำคัญคือ
ความสามารถในการผลิตที่มีคุณภาพ
โดยสามารถเห็นได้จากผลงานในอดีตรวมถึงรางวัลที่ผู้ผลิตดังกล่าวได้รับ
ซึ่งปัจจัยที่จะทำให้ผลงานดังกล่าวมีคุณภาพได้นั้น
ขึ้นอยู่กับบุคลากรโดยเฉพาะผู้กำกับและทีมงานฝ่ายผลิตที่มีความคิดสร้างสรรค์
มีความชำนาญและประสบการณ์ การมีฝ่ายสนับสนุนการทำงานที่มีความพร้อม
และความสามารถของผู้ผลิตแต่ละรายที่จะสามารถจัดสรรองค์ประกอบทุกอย่างให้สามารถผลิตผลงาน
ตามที่ลูกค้าต้องการได้ภายในเวลาและงบประมาณที่กำหนด

สำหรับบริษัท ซึ่งดำเนินธุรกิจผลิตภาพยนตร์โฆษณามากกว่า 10 ปี
มีการผลิตภาพยนตร์โฆษณาที่มีคุณค่าและเป็นที่ยอมรับทั้งในลูกค้าและประชาชนทั่วไป เช่น “
ไอ้ฤทธิ์กินแบล็ค ” “ก็อตซิลล่า ปตท. ” “ มีสทีน ” “คาราบาวแดง” “ ลูกทุ่ง-
เครื่องดื่มบำรุงกำลัง” “ ไฮโดรไลท์ ” “ หนอน-ยูนีฟกรีนที ” “ ไททานิค-Soken DVD”
“หมาป่า-หนังสือพิมพ์ผู้จัดการ” เป็นต้น ทำให้บริษัท
มีรายได้จากการผลิตภาพยนตร์โฆษณาเติบโตอย่างต่อเนื่องแม้ในช่วงเศรษฐกิจที่ GDP
และค่าใช้จ่ายผ่านโฆษณามีอัตราการเติบโตติดลบก็ตาม
ส่งผลให้บริษัทมีส่วนแบ่งทางการตลาดเพิ่มขึ้นอย่างต่อเนื่อง และเพื่อให้สามารถแข่งขันกับคู่แข่งได้
กลุ่มแม็ทชิ่งมุ่งที่จะผลิตผลงานที่มีคุณภาพเป็นที่ยอมรับของลูกค้าและประชาชนทั่วไปทั้งในประเทศและต่างประเทศ
โดยใช้ความได้เปรียบในการแข่งขันคือ

[]-ผลงานที่เป็นที่ยอมรับของลูกค้า
และภาพยนตร์โฆษณาของกลุ่มได้รับการเสนอให้เข้าชิงรางวัลจากองค์กรที่เป็นที่ยอมรับในวงการผลิตภาพยนตร์มาโดยตลอด
ดังเช่น รางวัล Best in Category (Consumer Product / Best Animation /
Television Commercial ) จาก BAD Award ในปี 2546-2457
รางวัลเหรียญเงินและเหรียญทองจาก TACT Award ในปี 2546-2547
ประเภทหมวดผลิตภัณฑ์เครื่องสำอางและของใช้ส่วนตัว และผลิตภัณฑ์อุปกรณ์เครื่องใช้ไฟฟ้า เป็นต้น

-การมีบุคลากรที่มีประสบการณ์และความชำนาญ โดยเฉพาะผู้กำกับ
ซึ่งปัจจุบันกลุ่มแม็ทชิ่งมีผู้กำกับอยู่ในสังกัดจำนวน 9 ท่าน ซึ่งแต่ละท่านมีฝีมือเป็นที่ยอมรับของลูกค้า
และคนในวงการ ในส่วนของทีมงานและฝ่ายสนับสนุน กลุ่มแม็ทชิ่งมีทีมงานที่มีความพร้อม
โดยบุคลากรแต่ละคนมีทักษะ ความชำนาญ
และประสบการณ์ในการมีส่วนสนับสนุนการผลิตภาพยนตร์โฆษณา ปัจจุบันในส่วนของบริษัทนั้น
บริษัทมีทีมงานที่สามารถแบ่งออกเป็นได้ 2 กลุ่มใหญ่ ๆ คือ ทีมงานผลิตต่างประเทศ
และทีมงานผลิตในประเทศ

-การมีอุปกรณ์ในการผลิตภาพยนตร์โฆษณาที่ทันสมัยและครบถ้วน เนื่องจากกลุ่มแม็ทชิ่งมีบริษัท
เกียร์เฮด จำกัด ซึ่งทำหน้าที่จัดหาอุปกรณ์ในการผลิตให้แก่บริษัทในกลุ่ม
ทำให้กระบวนการผลิตภาพยนตร์โฆษณาของกลุ่มเป็นไปอย่างมีประสิทธิภาพ

-การมีการจัดการที่เป็นระบบ และทันสมัยในการจัดการ
ซึ่งรวมถึงฐานข้อมูลเกี่ยวกับสถานที่ในการผลิตภาพยนตร์โฆษณานักแสดง
การมีฝ่ายจัดฉากที่มีฝีมือเป็นที่ยอมรับ เป็นต้น
ซึ่งการจัดการดังกล่าวยังช่วยลดต้นทุนในการผลิตบางส่วนได้อีกด้วย เนื่องจากสามารถนำข้อมูล
หรืออุปกรณ์ฉากทั้งหมดหรือบางส่วนกลับมาใช้ได้อีก

-การเข้าจดทะเบียนในตลาดหลักทรัพย์ ซึ่งจะทำให้กลุ่มแม็ทชิ่งเป็นที่รู้จัก
และยอมรับจากลูกค้าจากลูกค้าทั้งในและต่างประเทศ
ในฐานะที่เป็นองค์กรที่มีระบบการดำเนินงานที่มีมาตรฐาน นอกจากนี้การที่บริษัท
เข้าจดทะเบียนในตลาดหลักทรัพย์ยังเป็นการสร้างความได้เปรียบในแง่การเพิ่มช่องทางในการระดมทุนจากตลาดทุน
ซึ่งจะทำให้บริษัท สามารถเพิ่มกำลังการผลิต หรือขยายธุรกิจจากแหล่งเงินทุนที่มีต้นทุนต่ำกว่า

-   งานที่ยังไม่ส่งมอบ

ปัจจุบันในส่วนของบริษัท
มีงานผลิตภาพยนตร์โฆษณาที่ยังอยู่ในระหว่างการส่งมอบและคาดว่าจะผลิตเสร็จภายในเดือนมกราคม
2548 มูลค่า 19.94 ล้านบาท

[]3.2 ธุรกิจให้เช่าอุปกรณ์และบริการ

3.2.1 ลักษณะผลิตภัณฑ์หรือบริการ

-   ลักษณะการให้บริการ

การให้เช่าอุปกรณ์ในการถ่ายทำภาพยนตร์เรื่อง ละคร ภาพยนตร์โฆษณา
และรับบริการถ่ายทำภาพยนตร์ รวมถึงการให้เช่ารถบริการต่างๆ เช่น รถตู้บริการ รถน้ำดื่มบริการ
รถห้องน้ำบริการและรถมอเตอร์โฮม ซึ่งผ่านการดำเนินงานของบริษัท เกียร์เฮด จำกัด
โดยอุปกรณ์ที่ให้เช่าหลักๆ ดังนี้ คือ

- อุปกรณ์กล้อง เช่น Evolution Camera KIT PL Mount ,Production KIT PL Mount
,High Speed Production KIT PL ,Lenses และ Filters เป็นต้น

- อุปกรณ์ไฟ เช่น Tungsten , Daylight และ Florescent เป็นต้น

- อุปกรณ์เสียง เช่น เครื่องอัดเสียง เครื่องประกอบเพลง และไมโครโฟน เป็นต้น

- อุปกรณ์กริ๊ป เช่น เครน และดอลลี่ สำหรับติดตั้งกล้องถ่าย (ใช้ในการขับเครื่องของกล้อง)

- อุปกรณ์ริก
เป็นอุปกรณ์ที่จัดทำขึ้นมาเป็นพิเศษเพื่อใช้ในการถ่ายทำให้ได้ภาพยนตร์เรื่องและภาพยนตร์โฆษณาตามความต้องการของลูกค้าโดยเฉพาะ
เช่น สลิง อุปกรณ์ติดตั้งในรถยนต์เพื่อให้สามารถทำการถ่ายทำขณะรถวิ่งได้ เป็นต้น

การให้เช่าอุปกรณ์นั้นจะรวมถึงการให้บริการจัดบุคลากรที่มีทักษะ
ความชำนาญและความรู้ในการใช้อุปกรณ์ดังกล่าวไปพร้อมกับการบริการให้เช่าอุปกรณ์ครบทีม
โดยมีการบริการจัดส่งอุปกรณ์ให้เช่าถึงสถานที่ถ่ายทำ
นอกจากนี้บริษัทยังมีการลงทุนในเรื่องยานพาหนะ อาทิเช่น รถบรรทุกหกล้อ รถบัส เป็นต้น
เพื่ออำนวยความสะดวกในเรื่องขนส่งอุปกรณ์และการถ่ายทำให้ทันเวลาตามความต้องการของลูกค้า

โดยในปี 2547 ธุรกิจการให้เช่าอุปกรณ์และบริการ
สามารถสร้างรายได้ให้แก่กลุ่มแม็ทชิ่งเป็นจำนวน 108.24 ล้าน บาท หรือคิดเป็นร้อยละ 11.34
ของรายได้รวมทั้งหมด

-   นโยบายราคาและการกำหนดราคา

บริษัทมีนโยบายในการกำหนดราคาให้เป็นมาตรฐาน และสามารถแข่งขันกับคู่แข่งได้
โดยระดับราคากำหนดจากต้นทุนของอุปกรณ์และค่าใช้จ่ายในการบำรุงรักษา
บวกกำไรหรือผลตอบแทนในระดับที่เหมาะสม

-   ลูกค้าและกลุ่มลูกค้าเป้าหมาย

1. บริษัทในกลุ่มแม็ทชิ่ง เนื่องจากบริษัทในกลุ่มแม็ทชิ่งมีการดำเนินธุรกิจผลิตภาพยนตร์โฆษณา
ธุรกิจผลิตรายการทางโทรทัศน์ ธุรกิจผลิตภาพยนตร์เรื่องและการจัดอีเว็นซ์ต่างๆ (Events)
ซึ่งมีการใช้อุปกรณ์ของบริษัทอยู่ตลอดเวลา โดยในช่วงที่ผ่านมารายได้จากการให้เช่าอุปกรณ์ประมาณ
41% มาจากบริษัทในกลุ่มแม็ทชิ่ง

2. บริษัทนอกกลุ่มแม็ทชิ่ง ได้แก่

-บริษัทที่ดำเนินธุรกิจให้เช่าอุปกรณ์ ซึ่งบางครั้งขาดอุปกรณ์ที่ลูกค้าต้องการ
บริษัทดังกล่าวจะทำการเช่าอุปกรณ์ต่อจากบริษัท

  -บริษัทผลิตภาพยนตร์โฆษณาทั้งในและต่างประเทศ

  -บริษัทผลิตรายการโทรทัศน์ ละคร มิวสิค และ การจัดอีเว็นต์ ต่างๆ (Events)

  -บริษัทผลิตภาพยนตร์เรื่อง ทั้งในและต่างประเทศ

  []

3.2.2 การจัดหาอุปกรณ์และบริการ

1. อุปกรณ์
บริษัทมีนโยบายในการจัดหาอุปกรณ์ให้เช่าที่มีคุณภาพและตรงตามความต้องการของลูกค้าในราคาที่เหมาะสมเป็นหลัก
ซึ่งส่วนใหญ่เป็นอุปกรณ์ที่นำเข้ามาจากต่างประเทศ เนื่องจากเป็นอุปกรณ์ที่มีคุณภาพและมีมาตรฐาน
อย่างไรก็ตามหากสามารถจัดซื้อจากแหล่งภายในประเทศ ณ ราคาที่เหมาะสม
บริษัทก็เลือกที่จะจัดซื้อจากแหล่งภายในประเทศ

2. บุคลากร
บริษัทมีนโยบายในการฝึกอบรมให้พนักงานมีทักษะและความชำนาญในการใช้อุปกรณ์เครื่องมือ
และเก็บรักษาอุปกรณ์ดังกล่าวอยู่ตลอดเวลา เพราะบริษัทถือว่าบุคลากรเป็นปัจจัยสำคัญส่วนหนึ่ง

3.2.3 การตลาดและภาวการณ์แข่งขัน

-   กลยุทธ์ทางการตลาด

  1. การมีอุปกรณ์ทุกประเภทตามที่ลูกค้าต้องการ และพร้อมใช้งานอยู่ตลอดเวลา

  2. การมีบุคลากรที่มีความรู้และทักษะในการใช้อุปกรณ์เพื่อให้บริการแก่ลูกค้า

  3. ราคาเช่าที่เป็นมาตรฐาน และสร้างผลตอบแทนที่เหมาะสม

-   ภาวะอุตสาหกรรม

ธุรกิจให้เช่าอุปกรณ์เป็นธุรกิจเกี่ยวเนื่องจากอุตสาหกรรมการผลิตภาพยนตร์โฆษณา ละคร
รายการทางโทรทัศน์ การจัดกิจกรรม รายการแสดงและภาพยนตร์
ซึ่งแนวโน้มอุตสาหกรรมธุรกิจให้เช่าอุปกรณ์มีโอกาสเติบโตเนื่องจาก

-ธุรกิจผลิตภาพยนตร์โฆษณา
มีการเติบโตอย่างต่อเนื่องตามสภาวะอุตสาหกรรมโฆษณาผ่านสื่อโทรทัศน์
โดยเฉพาะในช่วงที่ผ่านมาที่ภาวะเศรษฐกิจเริ่มฟื้นตัว ทำให้ธุรกิจต่างๆ
หันมาใช้งบโฆษณาผ่านสื่อโทรทัศน์เพื่อทำการตลาดเพิ่มมากขึ้น

-ธุรกิจผลิตละครโทรทัศน์ รายการโทรทัศน์
และการจัดกิจกรรมการแสดงที่มีการผลิตอยู่อย่างต่อเนื่อง เพราะเป็นธุรกิจที่มีความต้องการ
และเป็นที่นิยมจากผู้ชมอยู่อย่างสม่ำเสมอ

-ธุรกิจผลิตภาพยนตร์ ในช่วงปีที่ผ่านมาถือว่าเป็นธุรกิจที่มีความต้องการใช้อุปกรณ์เพิ่มมากขึ้น
เนื่องจาก

-ภาพยนตร์ไทยเริ่มมีการเข้าสู่ตลาดต่างประเทศ
ทำให้ผู้ผลิตภาพยนตร์นั้นเริ่มมีการลงทุนสร้างภาพยนตร์ที่สามารถทำการตลาดทั้งภายในและต่างประเทศได้ด้วย

-การที่ประเทศไทยมีสถานที่ที่มีทัศนียภาพสวยงาม เป็นที่ยอมรับจากต่างชาติ
รวมถึงการที่รัฐบาลไทยมีการสนับสนุนให้ผู้ผลิตภาพยนตร์ต่างประเทศเข้ามาดำเนินการถ่ายทำภาพยนตร์ได้
ส่งผลให้มีผู้ผลิตภาพยนตร์จากต่างประเทศเข้ามาผลิตภาพยนตร์ในประเทศไทยอย่างต่อเนื่อง
ซึ่งการผลิตภาพยนตร์ต่างประเทศแต่ละเรื่องส่วนใหญ่จะมีงบในการใช้อุปกรณ์เพื่อการถ่ายทำอยู่ในระดับสูง
และการเช่าอุปกรณ์ในประเทศไทยมีราคาถูกกว่า
ไม่ต้องเสียเวลาในการขนเครื่องมืออุปกรณ์เข้ามาในประเทศ
ซึ่งจะต้องมีขั้นตอนในการนำของเข้ามาในประเทศที่ยุ่งยาก
ทำให้ผู้ผลิตภาพยนตร์ต่างประเทศส่วนใหญ่หันมาเช่าอุปกรณ์จากแหล่งในประเทศ

-   ภาวการณ์แข่งขัน

หากพิจารณาธุรกิจให้เช่าอุปกรณ์ในประเทศไทยแล้วจะพบว่าผู้ประกอบธุรกิจให้เช่าอุปกรณ์มีอยู่เป็นจำนวนมาก
แต่เมื่อคำนึงถึงความต้องการในการใช้อุปกรณ์ดังกล่าวแล้ว
ธุรกิจให้เช่าอุปกรณ์ในประเทศไทยยังไม่สามารถตอบสนองความต้องการได้เพียงพอ
เนื่องจากปริมาณอุปกรณ์ที่มีความทันสมัย และสามารถใช้งานตามที่ลูกค้าต้องการมีอยู่อย่างจำกัด
ผู้ประกอบการบางรายมีอุปกรณ์เพื่อสนับสนุนธุรกิจที่เกี่ยวข้องกับธุรกิจของตน
ขณะที่ผู้ประกอบการบางราย ถึงแม้จะมีอุปกรณ์เป็นจำนวนมาก
แต่อุปกรณ์ดังกล่าวล้าสมัยและไม่เป็นที่ต้องการของลูกค้า
ซึ่งหากพิจารณาเฉพาะผู้ประกอบธุรกิจที่ให้เช่าอุปกรณ์ที่มีคุณภาพ
และเป็นที่ยอมรับของลูกค้าและคนในวงการแล้ว
จะพบว่าการแข่งขันระหว่างผู้ประกอบธุรกิจให้เช่าอุปกรณ์ยังอยู่ในระดับต่ำ

[]เมื่อเปรียบเทียบธุรกิจให้เช่าอุปกรณ์ของบริษัท เกียร์เฮด จำกัด กับคู่แข่งในอุตสาหกรรม
อาทิเช่น สยามไลท์ มุมกล้อง ซันไลท์ติ้ง สตูดิโอบางกอกแล้ว บริษัทฯ
เป็นบริษัทให้เช่าอุปกรณ์ถ่ายทำที่มีขนาดใหญ่เมื่อเทียบกับคู่แข่ง โดย ณ วันที่ 31 ธันวาคม 2547
บริษัท เกียร์เฮด จำกัด มีสินทรัพย์รวมทั้งสิ้น 354.06 ล้านบาท และมีทุนจดทะเบียนชำระแล้ว
80.00 ล้านบาท

และเพื่อดำรงความสามารถในการแข่งขัน
บริษัทได้ตระหนักถึงความสำคัญในการดำรงให้มีอุปกรณ์ที่มีความทันสมัย
ตรงตามความต้องการของลูกค้าและการเปลี่ยนแปลงทางเทคโนโลยี
โดยบริษัทมีการจัดหาอุปกรณ์ใหม่ๆ ตรงตามความต้องการของลูกค้าอย่างต่อเนื่อง
และมีหน่วยงานรักษาอุปกรณ์ให้ดำรงอยู่ในสภาพที่พร้อมจะใช้งานได้ตลอดเวลา
รวมทั้งการจัดให้มีบุคลากรที่มีความรู้และทักษะในการใช้อุปกรณ์ให้แก่ลูกค้า
ซึ่งการใช้นโยบายดังกล่าวทำให้บริษัทเชื่อว่าจะสามารถรักษาความสามารถในการแข่งขันได้

-   งานที่ยังไม่ได้ส่งมอบ

- ไม่มี -

3.3 ธุรกิจผลิตรายการโทรทัศน์

3.3.1 ลักษณะผลิตภัณฑ์หรือบริการ

-   ลักษณะการให้บริการ

การเช่าช่องสัญญาณสถานีโทรทัศน์
เพื่อมาบริหารและนำรายการโทรทัศน์ที่ผลิตมาเผยแพร่ออกอากาศทางสถานี

โทรทัศน์ในช่วงเวลาใดเวลาหนึ่ง ผ่านการดำเนินงานของบริษัท แม็ทชิ่ง บอร์ดคาสท์ จำกัด
โดยรายได้ของการบริการดังกล่าวมาจากการให้บริษัทตัวแทนโฆษณาหรือเจ้าของสินค้าซื้อเวลาเพื่อทำการโฆษณา
ซึ่งหากบริษัทสามารถผลิตรายการให้เป็นที่นิยม จะทำให้รายได้จากการโฆษณาเพิ่มมากขึ้น
ปัจจุบันบริษัทฯ มีการให้บริการดังกล่าวดังนี้

  -รายการ ปลดหนี้ ออกอากาศทุกวันเสาร์ เวลา 15.00-15.30น.ทางช่อง 7

  -รายการ ดาราจำแลง ออกอากาศทุกวันนักขัตฤกษ์ ทางช่อง 7

โดยในปี 2547 รายได้ของกลุ่มแม็ทชิ่งจากการจัดรายการโทรทัศน์มีจำนวน 93.10 ล้านบาท
คิดเป็นร้อยละ 9.75 ของรายได้รวมทั้งหมด

-   []นโยบายและการกำหนดราคา

-ราคาของการให้บริการโฆษณาในช่วงที่รายการของบริษัทแพร่ภาพออกอากาศขึ้นอยู่กับความนิยมของรายการนั้นๆ
ว่ามีผู้ชมมากน้อยเพียงใด รวมทั้งระยะเวลาในการนำเสนอโฆษณาเรื่องนั้นๆ
ว่ามีระยะเวลามากน้อยเพียงใด
โดยราคาจะผันแปรไปตามระยะเวลาในการนำเสนอโฆษณาดังกล่าว

-การกำหนดราคาในการรับจ้างผลิตรายการ
พิจารณาจากต้นทุนในการผลิตประกอบกับงบประมาณของผู้ว่าจ้างผลิตรายการนั้นๆ

-   ลูกค้าและลูกค้ากลุ่มเป้าหมาย

  ปัจจุบันบริษัทมุ่งเน้นผลิตรายการโทรทัศน์เพื่อนำเสนอกลุ่มผู้ชมรายการ (Audience) ดังนี้

  -รายการ ปลดหนี้ เน้นกลุ่มลูกค้าทุกเพศ ทุกวัย โดยเฉพาะกลุ่มผู้ชมในต่างจังหวัด

  -รายการ ดาราจำแลง เน้นกลุ่มลูกค้าทุกเพศ ทุกวัย

โดยบริษัทฯ
เป็นผู้บริหารเวลาและจำหน่ายช่วงเวลาให้แก่บริษัทตัวแทนโฆษณาเพื่อนำภาพยนตร์โฆษณาในช่วงเวลาที่บริษัทเช่า
ทั้งนี้ที่ผ่านมาบริษัทมุ่งเน้นให้บริการบริษัทตัวแทนโฆษณาทุกราย
และทำสัญญากับบริษัทตัวแทนโฆษณาในระยะสั้น

3.3.2 การจัดหาผลิตภัณฑ์และบริการ

1 .การจัดหาเวลาเพื่อแพร่ภาพรายการ โดยการเช่าช่องสัญญาณจากสถานีโทรทัศน์ ซึ่งในปัจจุบัน
บริษัท แม็ทชิ่ง บอร์ดคาสท์ จำกัด ซึ่งเป็นบริษัทย่อย
มีสัญญาเช่าสถานีโทรทัศน์กับสถานีโทรทัศน์กองทัพบกช่อง 7 ในการนำรายการแพร่ภาพออกรายการ

2 การผลิตรายการโทรทัศน์ ตั้งแต่การคิดรูปแบบการนำเสนอและการผลิตรายการ
โดยรายการของบริษัท คือ รายการปลดหนี้ รายการดาราจำแลง เน้นการถ่ายทำนอกสถานที่
เพื่อให้ผู้ชมรายการมีส่วนร่วมในกิจกรรมของรายการ

3.3.3การตลาดและภาวการณ์แข่งขัน

-   ภาวะอุตสาหกรรม

ในช่วงที่ผ่านมารูปแบบการดำเนินชีวิตคนไทยมีการเปลี่ยนแปลงตามตามการเปลี่ยนแปลงของสังคม
และเทคโนโลยีสารสนเทศ ทำให้มีรูปแบบสื่อบันเทิงมีเพิ่มมากขึ้นเพื่อรองรับการเปลี่ยนแปลงดังกล่าว
อย่างไรก็ตามธุรกิจผลิตรายการโทรทัศน์ก็ได้มีการพัฒนารูปแบบการนำเสนอรายการเพื่อให้เข้ากับการเปลี่ยนแปลงดังกล่าว
เช่น รายการที่มีเนื้อหาสาระทันเหตุการณ์ รายการให้ส่งเสริมการศึกษาและความรู้แก่ผู้ชม
รายการที่เน้นการให้ความบันเทิงและจัดกิจกรรมใหม่ๆ ให้ผู้ชมมีส่วนร่วมในรายการ เป็นต้น
ซึ่งแต่ละรูปแบบรายการจะมีจุดเด่นที่แตกต่างกันไปเพื่อให้เข้าถึงกลุ่มลูกค้าตามที่ได้กำหนดไว้
นอกจากนี้ โทรทัศน์ยังถือเป็นสื่อที่สามารถเข้าถึงผู้ชมได้เกือบทั่วประเทศ
จึงทำให้รายการโทรทัศน์ยังถือเป็นแหล่งบันเทิงและสันทนาการที่มีสัดส่วนในการเข้าถึงผู้ชมมากที่สุดเมื่อเทียบกับรูปแบบสื่ออื่นๆ
ในปัจจุบัน

-   ภาวการณ์แข่งขัน

หากพิจารณาจำนวนรายการโทรทัศน์ที่ออกอากาศตามสถานีต่างๆ แล้ว ถึงแม้จะมีอยู่จำนวนมาก
แต่การจำกัดของเวลาแพร่ภาพออกอากาศ
ทำให้จำนวนรายการโทรทัศน์ในปัจจุบันไม่มีการเปลี่ยนแปลงจากในอดีตมากนัก
ภาวการณ์แข่งขัน[]ของธุรกิจนี้ นอกจากจะต้องพิจารณาถึงรูปแบบการนำเสนอแล้ว
ยังต้องคำนึงถึงวันและเวลาที่นำเสนอ ซึ่งรูปแบบการนำเสนอของแต่ละรายการ ณ
วันและเวลาที่ต่างกัน หมายถึงกลุ่มผู้ชมเป้าหมายที่แตกต่างด้วย
จึงทำให้ปัจจัยสำคัญที่กำหนดความสามารถในการแข่งขันของธุรกิจผลิตรายการขึ้นอยู่กับความสำเร็จในการดำเนินรายการแต่ละรายการนั้นๆ
โดยองค์ประกอบที่สำคัญได้แก่ รูปแบบการนำเสนอรายการ พิธีกรผู้ดำเนินรายการ
การจัดกิจกรรมและการส่งเสริมการตลาด เช่น การจัดกิจกรรมให้ผู้ชมมีส่วนร่วมในรายการ
การให้เงินรางวัล หรือของกำนัลจากรายการ และการโฆษณาประชาสัมพันธ์รายการ เป็นต้น

ในส่วนของบริษัท ซึ่งปัจจุบันเป็นผู้ผลิตและบริหารรายการ 2 รายการ ทางช่อง7
ได้แก่รายการปลดหนี้และรายการดารางจำแลง
ซึ่งการที่บริษัทมุ่งเน้นการทำกิจกรรมนอกสถานที่เพื่อให้ผู้ชมมีส่วนร่วมในรายการ
และเป็นการทำการโฆษณาประชาสัมพันธ์รายการ ทำให้รายการของบริษัทได้รับความนิยมจากผู้ชม
และได้รับการตอบรับเป็นอย่างดีจากบริษัทตัวแทนโฆษณาและผู้สนับสนุนรายการ

-   กลยุทธ์ทางการตลาด

บริษัทมีการกำหนดกลยุทธ์ทางการตลาดเพื่อให้สามารถแข่งขันได้
โดยมุ่งเน้นผลิตรายการเพื่อให้ผู้ชมมีส่วนร่วมในรายการ
ซึ่งการจัดกิจกรรมการแข่งขันและให้รางวัลแก่เข้าร่วมรายการ เช่น รายการปลดหนี้
เป็นการทำกิจกรรมให้ผู้ชมทางบ้านส่งจดหมายเข้ามาเพื่อเล่นกิจกรรมที่ตนเองถนัดเพื่อชิงเงินรางวัล
สำหรับรายการดาราจำแลงเป็นรายการเกมส์โชว์ที่สร้างความสนุกสนาน เน้นความบันเทิง
รวมถึงการวิเคราะห์คำถามเพื่อค้นหาคำตอบของเหล่าดาราเพื่อสร้างเสียงหัวเราะ

-   งานที่ยังไม่ได้ส่งมอบ

ปัจจุบันในส่วนของบริษัท มีงานการผลิตรายการโทรทัศน์ที่ยังอยู่ในระหว่างการตัดต่อ
และคาดว่าจะผลิตเสร็จออกอากาศภายในเดือนมกราคม 2548 มูลค่า 0.99 ล้านบาท

3.4 ธุรกิจจัดกิจกรรมรายการแสดง (Event Show)

3.4.1 ลักษณะผลิตภัณฑ์หรือบริการ

-   ลักษณะการให้บริการ

1 .การจัดกิจกรรมรายการแสดง โดยจัดหานักแสดง เวลา และสถานที่ในการแสดง
รวมถึงจัดหาผู้สนับสนุนรายการ (Sponsor) และจำหน่ายบัตรให้แก่ผู้เข้าชม โดยที่ผ่านมาบริษัท
แม็ทชิ่ง เอ็นเตอร์เทนเม้นท์ จำกัด ซึ่งเป็นบริษัทย่อย มีการจัดรายการแสดง เช่น
คอนเสิร์ตต่างประเทศ Mariah Carey , Whitney Houston , คอนเสิร์ตในประเทศ 10
ปีเบเกอรี่ และโดรเอมอนโชว์ สวนสนุก Coca Cola World Carnival เป็นต้น

2. การรับจ้างเป็นผู้จัดกิจกรรมการแสดง (Event Organizer & Production)
โดยให้บริการจัดหาและติดต่อสถานที่

[]อุปกรณ์ประกอบฉาก แสง เสียง ไฟ และการผลิตรายการให้แก่ลูกค้า
รวมถึงการบริหารการนำเสนอรายการต่างๆ

ทั้งนี้ ในปี 2547 บริษัท แม็ทชิ่ง เอ็นเตอร์เทนเม้นท์ จำกัด ซึ่งเป็นบริษัทย่อย
มีรายได้จากการจัดกิจกรรมการแสดงจำนวน 213.02 ล้านบาท หรือคิดเป็นร้อยละ 22.30
ของรายได้รวมทั้งหมด

-   นโยบายราคาและการกำหนดราคา

บริษัทมีนโยบายในการกำหนดราคา
โดยพิจารณาจากต้นทุนในการจัดรายการหรือผลิตรายการเป็นปัจจัยพื้นฐานในการกำหนดราคาโดยให้มีผลตอบแทนในระดับที่เหมาะสม
สำหรับค่าสนับสนุนการจัดรายการขึ้นอยู่กับรายละเอียดของการจัดกิจกรรมส่งเสริมทางการตลาดให้แก่ผู้สนับสนุนแต่ละราย

-   ลูกค้าและกลุ่มลูกค้าเป้าหมาย

1.กลุ่มลูกค้าที่เป็นผู้ชม โดยกิจกรรมรายการแสดงแต่ละรายการจะมีกลุ่มลูกค้าที่มีลักษณะแตกต่างกัน
เช่น โดราเอมอนโชว์ ปีเตอร์แพนโชว์ และสวนสนุก Coca Cola World Carnival
มุ่งเน้นกลุ่มลูกค้าที่เป็นเด็กและผู้ปกครอง ส่วนคอนเสิร์ต Mariah Carey , Whitney Houston
, คอนเสิร์ต 10 ปีเบเกอร์รี่ มุ่งเน้นกลุ่มลูกค้าเฉพาะกลุ่ม เป็นต้น

2.กลุ่มลูกค้าที่เป็นผู้สนับสนุนการจัดรายการคือ
เจ้าของผลิตภัณฑ์หรือบริการที่ต้องการทำการประชาสัมพันธ์ผลิตภัณฑ์หรือบริการของตนในกิจกรรมการแสดงของบริษัท

3.4.2 การจัดหาและการผลิตรายการ

1.การกำหนดรูปแบบกิจกรรมการแสดง (Theme) ที่น่าสนใจ และมีความเป็นไปได้ในการนำเสนอ

2.การจัดหานักแสดง บริษัทมีการติดต่อผ่านตัวแทน (Broker)
ของนักแสดงดังกล่าวในต่างประเทศเพื่อเจรจาทั้งในเรื่องค่าตัวนักแสดง กำหนดการแสดง
และเงื่อนไขต่างๆ สำหรับนักแสดงในประเทศไทย
บริษัทติดต่อผ่านนักแสดงโดยตรงหรือผ่านต้นสังกัดของนักแสดง

3.การผลิตรายการ การคิดรูปแบบการนำเสนอ สถานที่ในการจัดกิจกรรมการแสดง
การจัดหาอุปกรณ์และทีมงานสนับสนุนการแสดง รวมทั้งการจัดกิจกรรมต่างๆ
เพื่อส่งเสริมการแสดงนั้นๆ

3.4.3การตลาดและภาวการณ์แข่งขัน

-   ภาวะอุตสาหกรรม

การเปลี่ยนแปลงของสังคมไทยที่เป็นไปตามแบบสังคมตะวันตกมากขึ้น
ทั้งในรูปแบบการดำเนินชีวิตและวัฒนธรรม ซึ่งรวมถึงการหันมาทำกิจกรรมนอกบ้านเพิ่มมากขึ้น เช่น
การที่คนไทยหันมานิยมรับประทานอาหารนอกบ้านเพิ่มมากขึ้น การออกไปดูภาพยนตร์ การดูคอนเสิร์ต
ละคร และทอล์คโชว์ เป็นต้น รูปแบบการดำเนินชีวิตที่มีการเปลี่ยนแปลงดังกล่าว
ทำให้ธุรกิจการจัดกิจกรรมการแสดงเป็นที่ยอมรับและนิยมจากคนไทยเพิ่มมากขึ้น
โดยที่ผ่านมาคนไทยให้การยอมรับกิจกรรมการแสดงทั้งในรูปแบบคอนเสิร์ตของศิลปินไทยและต่างประเทศ
การจัดแสดงโชว์ต่างๆ และการจัดกิจกรรมกีฬาต่างๆ
ขณะที่ผู้แสดงจากต่างประเทศได้หันมาให้ความสำคัญกับผู้ชมในแถบเอเชียเพิ่มมากขึ้น
ซึ่งรวมถึงประเทศไทย เนื่องจากเป็นที่รู้จักจากคนในต่างประเทศมากขึ้น
รวมถึงการที่ผู้จัดและผู้สนับสนุนหลัก (Sponsor) สามารถรองรับค่าตัวนักแสดงได้มากขึ้น

ทั้งนี้ คาดว่าธุรกิจการจัดกิจกรรมการแสดงจะยังคงเป็นที่นิยมของคนไทย
เนื่องจากรูปแบบการดำเนินชีวิตของคนไทยที่ต้องการสิ่งบันเทิงและกิจกรรมการแสดงใหม่ๆ
เพื่อผ่อนคลายความตึงเครียดจากสังคมและการทำงาน
รวมถึงรูปแบบการนำเสนอกิจกรรมการแสดงใหม่ๆ
ซึ่งช่วยส่งเสริมให้กิจกรรมประเภทนี้ได้รับความนิยมจากผู้ชมอย่างต่อเนื่อง

-   []ภาวการณ์แข่งขัน

การจัดกิจกรรมรายการแสดงเป็นสิ่งบันเทิงและสันทนาการรูปแบบใหม่ที่แนวโน้มการเติบโตอยู่ในระดับสูง
เนื่องจากคนไทยเริ่มหันมาให้ความสนใจกับกิจกรรมดังกล่าวเพิ่มมากขึ้น
ทำให้มีผู้ประกอบธุรกิจหลายรายหันมาดำเนินธุรกิจการจัดกิจกรรมการแสดงเพิ่มมากขึ้น
ซึ่งผู้ประกอบธุรกิจที่สำคัญๆ ในธุรกิจนี้ ได้แก่ บริษัท บีอีซี เทโร เอ็นเตอร์เทนเม้นท์ จำกัด บริษัท
ทราฟฟิก คอนเนอร์ โฮลดิ้ง จำกัด (มหาชน) และบริษัท แม็ทชิ่ง เอ็นเตอร์เทนเม้นท์ จำกัด
เป็นต้น

ซึ่งธุรกิจจัดกิจกรรมการแสดงจะประสบความสำเร็จมากน้อยเพียงใดขึ้นอยู่กับปัจจัยหลายประการ
เช่น ความน่าสนใจของกิจกรรม นักแสดง รูปแบบที่แปลกใหม่ เงินทุน การสนับสนุนจากสปอนเซอร์
การประชาสัมพันธ์และการตลาด รวมทั้งช่วงเวลาที่จัดการแสดง สำหรับบริษัท แม็ทชิ่ง
เอ็นเตอร์เทนเม้นท์ จำกัด
ซึ่งมุ่งเน้นสร้างความแตกต่างในการจัดกิจกรรมการแสดงเพื่อให้สามารถแข่งขันกับคู่แข่งได้
โดยนอกจากจะมุ่งเน้นจัดกิจกรรมการแสดงที่เข้าถึงกลุ่มลูกค้าเป้าหมายในแต่ละกิจกรรมแล้ว
บริษัทยังมุ่งที่จะจัดกิจกรรมดังกล่าวเพื่อเป็นสื่ออีกรูปแบบหนึ่งในการโฆษณาประชาสัมพันธ์สินค้าให้แก่ผู้สนับสนุน
(Sponsor) ด้วย

-   กลยุทธ์ทางการตลาด

-การจัดกิจกรรมการแสดงรูปแบบใหม่ๆ รวมถึงจัดหานักแสดงที่เป็นที่นิยมของผู้ชม
โดยการกำหนดรูปแบบกิจกรรมการแสดงให้เหมาะกับช่วงเวลาต่างๆ
ให้เข้าถึงกลุ่มผู้ชมเป้าหมายที่มีความสนใจในกิจกรรม ได้แก่ กิจกรรมเกี่ยวกับครอบครัว คอนเสิร์ต
และกิจกรรมเกี่ยวกับกีฬา เช่น ในช่วงปิดเทอมเน้นจัดกิจกรรมให้เด็กนักเรียนและผู้ปกครอง
ในช่วงปีใหม่เน้นการจัดกิจกรรมสังสรรค์บันเทิง ในช่วงเทศกาลฟุตบอลโลก
จัดให้มีการชมการถ่ายทอดสดในโรงยิมเนเซียมที่มีขนาดใหญ่ และให้ผู้ชมมีส่วนร่วมในกิจกรรม
เป็นต้น

-การประชาสัมพันธ์และการตลาดที่มีประสิทธิภาพ ทั้งในด้านสื่อสิ่งพิมพ์ วิทยุ และโทรทัศน์

-การมีพันธมิตรช่วยสนับสนุนการดำเนินงาน ซึ่งจะช่วยสนับสนุนทั้งในด้านการจัดหานักแสดง
การจัดหาสถานที่ในการจัดกิจกรรม การสนับสนุนในด้านแนวคิดและรูปแบบกิจกรรม
รวมถึงการสนับสนุนในด้านเงินทุน เป็นต้น

-   งานที่ยังไม่ได้ส่งมอบ

ปัจจุบันในส่วนของบริษัทได้มีกิจกรรมงานแสดงที่ยังอยู่ในระหว่างการจัดเตรียมและคาดว่าจะจัดงานแสดงได้ภายในเดือน
มกราคม 2548 มูลค่า 13.66 ล้านบาท

[]3.5 ธุรกิจผลิตภาพยนตร์เรื่อง

3.5.1 ลักษณะผลิตภัณฑ์และบริการ

-   ลักษณะผลิตภัณฑ์

ภาพยนตร์เรื่อง มีลักษณะเป็นภาพยนตร์ที่มีระยะเวลาในการนำเสนออยู่ในช่วงระยะเวลาประมาณ
1.30 – 2.0 ชั่วโมง เพื่อสื่อสารเนื้อเรื่องหรือบทภาพยนตร์ออกมาเป็นเรื่องราว
โดยธุรกิจผลิตภาพยนตร์เรื่องของกลุ่มแม็ทชิ่งซึ่งดำเนินงานโดยบริษัท แม็ทชิ่ง โมชั่นพิคเจอร์ส จำกัด

-   นโยบายราคาและการกำหนดราคา

บริษัทมีนโยบายในการกำหนดราคาโดยพิจารณาจากต้นทุนในการผลิตเป็นฐานบวกผลตอบแทนหรือกำไรที่อยู่ในระดับที่เหมาะสม

-   ลูกค้าและกลุ่มเป้าหมาย

1. กลุ่มลูกค้าในประเทศ ได้แก่

-กลุ่มลูกค้าที่เป็นผู้ชม ขึ้นอยู่ประเภทของภาพยนตร์เป็นหลัก
แต่บริษัทมุ่งเน้นผลิตภาพยนตร์ที่สามารถเข้าถึงกลุ่มผู้ชมทุกเพศ ทุกวัย

-กลุ่มลูกค้าที่เป็น Channel of distribution ได้แก่โรงภาพยนตร์ ผู้จัดจำหน่าย
(Distributor) หรือผู้ผลิตแผ่นวีซีดี ดีวีดี
ทั้งนี้บริษัทไม่มีนโยบายที่จะจำหน่ายให้ลูกค้ากลุ่มใดกลุ่มหนึ่งโดยเฉพาะ

2. กลุ่มลูกค้าในต่างประเทศ ได้แก่ ผู้จัดจำหน่าย (Distributor) ตัวแทนผู้จัดจำหน่าย
(Agent) ในต่างประเทศ เช่น ฮ่องกง เกาหลี และประเทศในทวีปยุโรป

3.5.2 การจัดหาและการผลิตภาพยนตร์

1. เนื้อเรื่องภาพยนตร์ บริษัทมีนโยบายในการจัดหาทำภาพยนตร์ที่มีคุณภาพ
และมีความสามารถในการสร้างรายได้โดยจะเป็นภาพยนตร์ในแนวใดขึ้นอยู่กับสภาวะตลาดและบทภาพยนตร์ที่สรรหามาได้

2. ผู้กำกับภาพยนตร์
เนื่องจากกลุ่มแม็ทชิ่งมีผู้กำกับที่มีฝีมือและเป็นที่ยอมรับจากคนในวงการอยู่หลายท่าน
บริษัทจึงมุ่งเน้นใช้บุคลากรภายในกลุ่มเป็นหลัก
ยกเว้นในบางกรณีหากมีความจำเป็นต้องใช้บุคคลภายนอกบริษัทมีนโยบายในการว่าจ้างผู้กำกับภาพยนตร์ที่มีความสามารถ
เป็นที่ยอมรับจากคนในวงการและผู้ชม

3. ทีมงาน
บริษัทมีบุคลากรที่มีความสามารถพร้อมในด้านการผลิตภาพยนตร์โดยทีมงานของกลุ่มแม็ทชิ่งที่มีความรู้และทักษะในการผลิตภาพยนตร์ที่มีประสบการณ์มานาน

4. อุปกรณ์ในการถ่ายทำ จากบริษัท เกียร์เฮด จำกัด
ซึ่งเป็นบริษัทในกลุ่มแม็ทชิ่งเป็นผู้ให้เช่าอุปกรณ์ในการถ่ายทำ
ทั้งนี้การมีบริษัทในกลุ่มเป็นผู้จัดหาอุปกรณ์ในการถ่ายทำให้บริษัทมีความพร้อมและการถ่ายทำที่รวดเร็วขึ้น
เนื่องจากไม่ต้องเสียเวลาในการสรรหาอุปกรณ์หรือสั่งซื้อ

3.5.3 การตลาดและภาวการณ์แข่งขัน

-   ภาวะอุตสาหกรรม

[] แนวโน้มอุตสาหกรรมภาพยนตร์ไทยในปี 2547 – 2548
คาดว่าจะมีการเติบโตอย่างต่อเนื่องจากปี 2546 อันเป็นผลมากจากปัจจัยสนับสนุนดังต่อไปนี้

-การเติบโตของภาวะเศรษฐกิจโดยรวม
ทั้งนี้คาดว่าเศรษฐกิจของประเทศไทยจะมีอัตราการเจริญเติบโตในปี 2548ประมาณ 6.1-6.3 %
ซึ่งการขยายตัวของเศรษฐกิจดังกล่าวจะทำให้ประชาชนมีกำลังซื้อเพิ่มมากขึ้น

-การพัฒนารูปแบบของโรงภาพยนตร์ให้เป็นสถานที่ที่อำนวยความสะดวกทั้งในเรื่องสถานที่ที่มีสิ่งอำนวยความสะดวกทั้งในเรื่องสถานที่
และร้านค้าเพื่อดึงดูดผู้ชมให้เข้าชมภาพยนตร์

  -การพัฒนาระดับคุณภาพของภาพยนตร์ไทย ทั้งในเรื่องเนื้อหา การผลิต และนักแสดง

-การได้รับการส่งเสริมจากภาครัฐ และเอกชน ในการสนับสนุนภาพยนตร์ไทย รวมถึงองค์กรต่างๆ
ให้คนไทยหันมาดูภาพยนตร์ไทย

อย่างไรก็ตามทิศทางและแนวโน้มพฤติกรรมการบริโภคของผู้ชมที่มีการเปลี่ยนแปลง
อาจมีผลกระทบต่ออุตสาหกรรมการผลิตภาพยนตร์ไทย
ผู้ผลิตภาพยนตร์ไทยจึงต้องมุ่งผลิตภาพยนตร์ที่มีคุณภาพ
และมีความสามารถคาดการณ์ได้ว่าทิศทางและแนวโน้มพฤติกรรมของผู้ชมจะเปลี่ยนแปลงเป็นรูปแบบใด

-   ภาวการณ์แข่งขัน

อุตสาหกรรมภาพยนตร์ไทยนอกจากจะเผชิญภาวการณ์แข่งขันระหว่างภาพยนตร์ไทยแล้ว
ยังเผชิญกับภาวการณ์การแข่งขันกับภาพยนตร์ต่างประเทศโดยเฉพาะภาพยนตร์จากฮอลลี่วู๊ด
ซึ่งการที่ภาพยนตร์ไทยจะประสบความสำเร็จมากน้อยเพียงใดขึ้นอยู่กับส่วนประกอบหลักๆ คือ
เนื้อหาของภาพยนตร์มีความน่าสนใจ การผลิตภาพยนตร์ที่มีคุณภาพ
ความนิยมในตัวนักแสดงและความสามารถของนักแสดง และการทำประชาสัมพันธ์โฆษณา

ในส่วนของบริษัทได้ทำการฉายภาพยนตร์เรื่อง “ ซีอุย ”
ไปแล้วนั้นก็ประสบความสำเร็จในระดับหนึ่ง ทั้งในด้านการผลิตที่มีคุณภาพ และเนื้อหาที่แตกต่าง
การสร้างที่เหมือนจริง และตอนนี้ได้มีการร่วมลงทุนกับบริษัทต่างประเทศในการเปิดตัวหนังใหม่เรื่อง
“ รีไซเคิล ” เพื่อให้เป็นการเปิดตลาดสากลที่พร้อมจะขยายไปอย่างต่อเนื่อง

-   กลยุทธ์ทางการตลาด

บริษัทเน้นการผลิตภาพยนตร์ที่มีคุณภาพ โดยการสรรหาบทภาพยนตร์ที่น่าสนใจ
รวมถึงการผลิตภาพยนตร์ให้มีคุณภาพ
ซึ่งการที่กลุ่มแม็ทชิ่งมีบุคลากรที่มีทักษะและความชำนาญในการผลิตภาพยนตร์
การมีเครื่องมือการถ่ายทำสนับสนุนจากบริษัท เกียร์เฮด จำกัด
และการมีพันธมิตรทางการค้ารวมถึงบุคลากรบริษัทที่มีความสามารถในการทำโฆษณาและประชาสัมพันธ์
ทำให้บริษัทเชื่อว่าจะสามารถผลิตภาพยนตร์ให้เป็นที่ยอมรับจากผู้ชมและบุคคลในวงการได้

-   งานที่ยังไม่ได้ส่งมอบ

บริษัทอยู่ระหว่างการตัดต่อภาพยนตร์เรื่อง “ก็เคยสัญญา”
และวางแผนการตลาดคาดว่าจะเข้าฉายในโรงภาพยนตร์ทั่วประเทศได้ภายในเดือนเมษายน 2548
และกำลังถ่ายทำภาพยนตร์เรื่อง “ รีไซเคิล” ซึ่งได้ลงทุนแล้วเป็นจำนวนเงิน 40 ล้านบาท
คาดว่าจะแล้วเสร็จภายในปลายปี 2548

[]3.6 ธุรกิจผลิตสิ่งพิมพ์

3.6.1. ลักษณะผลิตภัณฑ์หรือบริการ

-   ลักษณะผลิตภัณฑ์

ผลิตสื่อสิ่งพิมพ์ประเภทหนังสือและนิตยสารเพื่อวางจำหน่ายแก่กลุ่มผู้อ่านทั่วไป
ผ่านการดำเนินงานของบริษัท คนทำหนังสือ จำกัด
โดยรายได้ของการบริการดังกล่าวมาจากการจำหน่ายตัวหนังสือและนิตยสาร
และจากการให้บริษัทตัวแทนโฆษณาหรือเจ้าของสินค้าซื้อพื้นที่เพื่อทำการโฆษณา
ซึ่งหากบริษัทสามารถผลิตสื่อสิ่งพิมพ์ให้เป็นที่นิยม
จะส่งผลให้รายได้จากการโฆษณาและการจำหน่ายเพิ่มมากขึ้น

ปัจจุบันบริษัทมีการให้บริการดังกล่าว ดังนี้

-   นิตยสาร BIOSCOPE เป็นนิตยสารภาพยนตร์ วางจำหน่ายรายเดือน

-   นิตยสาร CHEEZE เป็นนิตยสารแฟชั่นและไลฟ์สไตล์วัยรุ่น วางจำหน่ายรายเดือน

-   นิตยสาร ปลดหนี้ เป็นนิตยสารวิถีชีวิตชาวบ้าน วางจำหน่ายรายปักษ์ (15 วัน)

-   พ็อคเก็ตบุ๊คอื่นๆที่เกี่ยวข้องกับเนื้อหาของนิตยสารข้างต้น

-   กลุ่มลูกค้าเป้าหมาย

กลุ่มแม็ทชิ่งได้เน้นการผลิตสื่อสิ่งพิมพ์ที่ตอบสนองแก่ลูกค้าผู้อ่านซึ่งมีศักยภาพด้านการเติบโตที่น่าสนใจ
โดย :

-   นิตยสาร Bioscope เน้นการเข้าถึงกลุ่มนักศึกษา กลุ่มคนวัยทำงาน และกลุ่มผู้นำทางความคิด
    ได้แก่ กลุ่มผู้กำกับภาพยนตร์ กลุ่มอาจารย์มหาวิทยาลัย กลุ่มผู้ทำงานในแวดวงโฆษณา

-   นิตยสาร Cheeze เน้นการเข้าถึงกลุ่มวัยรุ่นระดับมัธยมและมหาวิทยาลัย

-   นิตยสาร ปลดหนี้ เน้นการเข้าถึงกลุ่มผู้นำชุมชนระดับท้องถิ่นทั่วประเทศ
    ทั้งในภาครัฐและภาคเอกชน

3.6.2 การจัดหาผลิตภัณฑ์หรือบริการ

ปัจจุบันบริษัททำการผลิตสื่อสิ่งพิมพ์โดยแยกกำลังการผลิตออกเป็นกองบรรณาธิการ 3
ส่วนตามนิตยสารแต่ละเล่ม โดยนโยบายหลักคือ การใช้กำลังคนอย่างเต็มศักยภาพ
เน้นการสร้างสื่อสิ่งพิมพ์ที่มีคุณภาพเป็นที่ยอมรับในตลาด

สภาพปัญหาเกี่ยวกับวัตถุดิบคือ เนื่องจากธุรกิจสื่อสิ่งพิมพ์ต้องอาศัยกระดาษเป็นวัตถุดิบหลัก
ราคาที่ไม่แน่นอนของกระดาษในตลาดจึงถือเป็นปัญหาหลักประการหนึ่ง

3.6.3 การตลาดและภาวการณ์แข่งขัน

-   ภาวะอุตสาหกรรม

ปัจจุบันธุรกิจสื่อสิ่งพิมพ์นับเป็นธุรกิจที่มีการแข่งขันสูง
มีผู้ประกอบการเข้าร่วมแข่งขันในตลาดเป็นจำนวนมากและหลากหลาย
แนวโน้มหลักคือการผลิตสื่อสิ่งพิมพ์ที่รองรับความต้องการของลูกค้าเฉพาะกลุ่มอย่างชัดเจน เช่น
นิตยสารสำหรับผู้หญิงระดับบน นิตยสารสำหรับวัยรุ่นระดับมัธยม นิตยสารสำหรับแม่และลูก เป็นต้น
นอกจากนั้นยังมีนิตยสารจากต่างประเทศเข้าทำตลาดย่างต่อเนื่องด้วย
โดยทั้งหมดเน้นการแข่งขันด้วยการใช้สื่อประชาสัมพันธ์และการสร้างกิจกรรมกับผู้อ่านอย่างหลากหลายรูปแบบเข้าช่วยสนับสนุนธุรกิจ
เพื่อสร้างรายได้ทั้งในแง่ยอดขาย
และโดยเฉพาะอย่างยิ่งคือในแง่รายได้จากสินค้าหรือบริษัทตัวแทนโฆษณา
อันเป็นแหล่งรายได้หลักของธุรกิจนี้

-   []ภาวการณ์แข่งขัน

ในปัจจุบัน ภาวการณ์แข่งขันของธุรกิจผลิตสื่อสิ่งพิมพ์
นอกจากจะต้องคำนึงถึงคุณภาพของตัวสื่อทั้งในแง่เนื้อหาและรูปเล่มแล้ว
ยังต้องคำนึงถึงการสื่อสารทางการตลาดกับลูกค้า
ซึ่งหมายถึงลูกค้าที่เป็นผู้อ่านและลูกค้าที่เป็นเจ้าของสินค้าหรือบริษัทตัวแทนโฆษณาต่างๆ ด้วย
เนื่องจากสื่อสิงพิมพ์มีเป็นจำนวนมากการสร้างการยอมรับและจดจำจึงถือเป็นปัจจัยสำคัญแก่ความอยู่รอดของธุรกิจ

ในส่วนของบริษัทได้เน้นการสื่อสารทางการตลาดกับลูกค้าด้วยการทำกิจกรรมที่รองรับความต้องการของผู้อ่านอย่างตรงกลุ่ม
เช่น การจัดกิจกรรมชมภาพยนตร์ฟรีและการประกวดภาพยนตร์สั้นระดับนักศึกษาของนิตยสาร
BIOSCOPE
การวางแผนการจัดกิจกรรมจำหน่ายสินค้าแฟชั่นและการเชื้อเชิญให้วัยรุ่นเข้ามีส่วนร่วมกับเนื้อหาต่างๆของนิตยสาร
CHEEZE รวมถึงโครงการจัดกิจกรรมเพื่อชาวบ้านโดยร่วมกับภาครัฐของนิตยสารปลดหนี้ เป็นต้น

-   กลุ่มลูกค้าเป้าหมาย

กลุ่มแม็ทชิ่งได้เน้นการผลิตสื่อสิ่งพิมพ์ที่ตอบสนองแก่ลูกค้าผู้อ่านซึ่งมีศักยภาพด้านการเติบโตที่น่าสนใจ
โดย :

-   นิตยสาร Bioscope เน้นการเข้าถึงกลุ่มนักศึกษา กลุ่มคนวัยทำงาน และกลุ่มผู้นำทางความคิด
    ได้แก่ กลุ่มผู้กำกับภาพยนตร์ กลุ่มอาจารย์มหาวิทยาลัย กลุ่มผู้ทำงานในแวดวงโฆษณา

-   นิตยสาร Cheeze เน้นการเข้าถึงกลุ่มวัยรุ่นระดับมัธยมและมหาวิทยาลัย

-   นิตยสาร ปลดหนี้ เน้นการเข้าถึงกลุ่มผู้นำชุมชนระดับท้องถิ่นทั่วประเทศ
    ทั้งในภาครัฐและภาคเอกชน

-   งานที่ยังไม่ได้ส่งมอบ

  - ไม่มี-